Kongregacija
<s>Kongregacija (lat. congregatio), od latinskoga congregatio (con, s + grex, društvo, družina), može značiti:
 udruga više samostojnih samostana (benediktinska Mljetska kongregacija, dominikanska Dubrovačka kongregacija),
 redovnička ustanova novijega doba (pasionisti, redemptoristi, maristi, spiritanci, monfortanci, salezijanci, dehonijanci, verbiti, dominikanke…) čiji članovi ne polažu svečane redovničke zavjete i u pravilu nisu dužni zajednički moliti časoslov,
 dikasterij ili tijelo (zbor) Rimske kurije,
 u starije doba naziv za županijsku skupštinu u Hrvatskoj.</s><s>Engleski congregation učestalo se i netočno prevodi kao kongregacija namjesto: vjernička zajednica, zajednica vjernika, župna zajednica.</s>

<s>Ovaj pojam također označava stalno kardinalsko povjerenstvo Rimske kurije kao najvišeg nadleštva Svete Stolice (Kongregacija za nauk vjere, Kongregacija za kler, Kongregacija za biskupe, Kongregacija za katolički odgoj, itd.).</s><s>Na čelu svake Kongregacije nalazi se prefekt ili predstojnik.</s>

<s>Općenito o rimskoj kongregaciji</s>

<s>Kongregacija predstavlja povjerenstvo koje ima na raspolaganju radna sredstva, urede i službe.</s><s>To je originalna koncepcija koja nema sličnosti s drugima u državnoj upravi.</s><s>Ona bi se mogla usporediti s vlašću ministra jednog ministarstva i odgovarajuće parlamentarne komisije, koja utvrđuje njenu politiku.</s><s>U rimskoj kongregaciji razlikujemo komisiju, koju su u početku tvorili kardinali, a koja od reforme Kurije pape Pavla VI. iz godine 1967. ima i nekoliko biskupa s raznih kontinenata, i dikasterij u pravom smislu riječi, tj. odjele.</s><s>Članovi komisije sastaju se redovito jednom tjedno točno određenim danom.</s><s>Na čelu je svake kongregacije kardinal prefekt koji se imenuje na pet godina, kao u ostalom i svi dužnosnici Kurije, koji ima za pomoćnika jednoga tajnika, nadbiskupa, i jednog ili dva podtajnika.</s><s>Odjeli kongregacija, odnosno osoblje, više ili manje brojno, međusobno se vrlo razlikuju.</s><s>Svaka kongregacija ima određeni broj savjetnika, prelata, svjetovnih svećenika, redovnika ili laika, koji su zapravo stručnjaci za pojedina područja  i koji daju, uglavnom pisano mišljenje o raznim pitanjima.</s>

<s>Rimske kongregacije</s>

<s>Devet rimskih kongregacija</s>

<s>Kongregacija za nauk vjere ima za cilj očuvanje katoličke vjere i morala.</s><s>Ona preispituje nova učenja i, po potrebi ih prosuđuje.</s><s>Nadležna je za pitanja discipline na određenom broju područja.</s><s>Toj kongregaciji pridruženi su Međunarodna teološka komisija i Papinska komisija za reviziju i dopunu Vulgate (latinska Biblija).</s>

<s>Kongregacija za biskupe zadužena je za rješavanje svih problema biskupa i biskupija, osim onih koje ovise o kongregacijama za Istočnu crkvu i za evangelizaciju naroda.</s><s>Ona priprema biskupska imenovanja, osim u nekolicini zemalja (npr. Francuskoj).</s><s>Ona je posrednik između biskupskih konferencija i Kurije.</s><s>Toj kongregaciji pridruženi su Komisija za Latinsku Ameriku i Komisija za emigrante i raseljene.</s>

<s>Kongregacija za Istočne Crkve u potpunosti je odgovorna za sve biskupije raznih istočnih obreda (antiohijskog, aleksandrijskog, bizantskog).</s><s>O toj kongregaciji ovise Papinski institut za orijentalne studije, Institut sv. Ivan Damaščanski za istočne svećenike koji studiraju u Rimu i pet kolegija za Armence, Etiopljane, Grke, Ruse i Ukrajince.</s>

<s>Kongregacija za kler ima trostruku zadaću; bdjeti nad svetošću i disciplinom klera, nadzirati i poticati katehezu, tj. vjersko obrazovanje kršćana, pratiti probleme koji su povezani s materijalnom zbrinutošću klera i s upravljenjem crkvenih dobara.</s>

<s>Kongregacija za redovnike i svjetovne institute nadležna je za sve redovnike i redovnice.</s><s>Ona osniva, mijenja ili ukida redove i družbe, nadzire njihovu disciplinu, te rješava različite probleme.</s>

<s>Kongregacija za evangelizaciju naroda ima zadaću da upravlja i koordinira misijskim apostolatom.</s><s>Kongregacija potiče, upravlja ili nadzire određeni broj pridruženih tijela, kao što su:
Komisija za teologiju, duhovnost i misijsku animaciju;
Komisija za kontrolu biskupskih konferencija, osnivanje i uređenje vjerskih ustanova i sjemeništa;
Pastoralna komisija za proučavanje pastoralnih načela i metoda koje se tiču misijske djelatnosti i suradnje;
Komisija za katehezu i vjeroučitelje
Vijeće papinskih djela za širenje vjere;
Više vijeće djela za širenje vjere;
Više vijeće Zaklade sv. Petra Apostola za domorodačka sjemeništa;
Više vijeće Misijske zaklade klera;
Više vijeće Zaklade sv. Djetinjstva;
Međunardona agencija za tisak "FIDES".</s>

<s>Kongregacija za bogoštovlje i sakramente osnovana je 1975. stapanjem Kongregacije za sakramente i Kongregacije za Božanski kult.</s><s>Bdije nad poštivanjem stegovnih pravila pri djeljenju sakramenata.</s>

<s>Kongregacija za kauze svetaca ispituje, ponekad i stoljećima, djela i zasluge muškaraca i žena koji su svojim vrlinama i čudima zaslužili, da se uvrste u svece.</s><s>Komisija raspolaže povijesno-hagiografskom službom.</s>

<s>Kongregacija za katolički odgoj vodi brigu o sjemeništima, sveučilištima i nesveučilišnim obrazovnim ustanovama.</s><s>O toj kongregaciji ovisi Papinsko djelo za svećenička zvanja.</s>

<s>Vanjske veze 
 Službene stranice Svete stolice</s>

<s>Katoličanstvo
Sveta Stolica</s>

